**נייר עמדה**

**הנגשת בתי כנסיות לאנשים עם מוגבלות**

**מבוא**

בשנים האחרונות, הולכת וגוברת בישראל המוּדעות לצורכיהם של אנשים עם מוגבלות ולזכויותיהם, והיא באה לידי ביטוי בחוק שחקקה הכנסת לפני כשני עשורים, הלוא הוא חוק שוויון זכויות לאנשים עם מוגבלות, התשנ"ח–1998, שמטרתו "להגן על כבודו וחירותו של אדם עם מוגבלות ולעגן את זכותו להשתתפות שוויונית ופעילה בחברה בכל תחומי החיים...".

כחלק מחוק זה, נחקק בשנת 2005 'פרק הנגישות', הקובע חובה להנגיש מבנים ציבוריים כך שאנשים עם מוגבלות יוכלו להשתמש בהם בחופשיות. חוק זה חל הן על מקומות ציבוריים שבאחריות המדינה והרשויות הציבוריות, הן על מקומות ציבוריים הנתונים באחריותם של גופים פרטיים (כגון שטחי מסחר).

החוק עדיין רחוק מיישום מלא בפועל במקומות הציבוריים – בין אלו מן הסוג הראשון, בין אלו מן הסוג השני – וגם בתי הכנסת בישראל לא נמלטים מבעיה זו. לא עוד אלא שפעמים רבות בית כנסת מתפאר בריבוי מבורך של שיעורי התורה שבו ובאופייה של התפילה, אך לצערנו לא ניתנת הדעת על שאלת נגישותו בעבור נכים ומוגבלים אחרים, בעיקר מכיוון שהדאגה לאוכלוסיות המוחלשות, על אף הדגש הגדול שניתן לה בדברי הנביאים, לא הוגדרה בהלכה.[[1]](#endnote-1) מטרתו של נייר עמדה זה היא לבחון את דעת ההלכה בשאלת הנגשתם של בתי הכנסת לאנשים עם מוגבלויות.

**המבט היהודי**

**1. זיכוי במצוות** – כאשר מתאפשרת תפילה במניין למי שעד עתה היה מנוע מכך, הרי שמתאפשר לו למעשה לקיים מצווה שהוא מחויב בה.[[2]](#endnote-2) ההלכה רואה אִפשוּר זה בחיוב, אף כאשר נדחים מפניו ערכים חשובים אחרים,[[3]](#endnote-3) ומגנה בחריפות את מי שמעכב את הרבים מלקיים מצווה.[[4]](#endnote-4)

**2. הידור בית הכנסת** – הידור הוא לבית הכנסת שמתפללים בו יהודים רבים ככל האפשר, שהרי נאמר "ברוב עם הדרת מלך" (משלי יד, כח).[[5]](#endnote-5) הידור נוסף יש בנתינת מקום לאנשים עם מוגבלויות שכן בכך מראים אנו לכול שתורתנו תורת חסד היא, דרכיה דרכי נועם וכל נתיבותיה שלום.[[6]](#endnote-6)

**3. כבוד הבריות –** גדול כבוד הבריות שדוחה, במקרים מסוימים, איסורים דרבנן. ומצאנו שחכמים נזהרו מאוד שלא לבייש אדם על ידי מניעתו מלהגיע לבית המקדש,[[7]](#endnote-7) והוא הדין למקדשי־מעט שבזמננו – הלוא הם בתי הכנסיות.[[8]](#endnote-8) המכבד את עצמו ואת משפחתו ואינו דואג לאחרים שכבודם נמנע מהם, "אין זו שמחת מצוה אלא שמחת כריסו, ושמחה כזו קלון היא להם".[[9]](#endnote-9)

**4. אל תמנע טוב מבעליו –** בתי כנסת רבים בארץ נבנים באמצעות כספי ציבור (או ממומנים תוך הסתמכות משמעותית על כספי ציבור); ומאחר שאנשים עם מוגבלויות הם חלק מן הציבור משלם המיסים, הרי שאף הם זכאים לגישה אל מוסדות שהם משתתפים במימונם.[[10]](#endnote-10)

**5. מילוי חיסרון –** התורה מצווה אותנו לסייע לאחינו "די מחסורו אשר יחסר לו" (דברים טו, ח), ומכאן למדו חכמים כי "לפי מה שחסר העני אתה מצווה ליתן לו: אם אין לו כסות, מכסים אותו; אם אין לו כלי בית, קונין לו; אם אין לו אשה, משיאין אותו..." (משנה תורה, הלכות מתנות עניים, פרק ז, הלכה ג). לפי רבים מן הראשונים, אין מצווה זו אמורה דווקא בעני, אלא בכל מי שיש לו חיסרון בצורך בסיסי כעין המנויים כאן, "כי התורה תבחר לעולם בגמילות חסדים ותצוה אותנו להשלים רצון הנבראים בני ברית באשר תשיג ידנו. וכלל הענין: שכל המהנה את חברו, בין בממון בין במאכל או בשאר צרכיו, או אפילו בדברים טובים דברים נחומים, בכלל מצות הצדקה היא, ושכרו הרבה מאד" (ספר החינוך, מצווה תעט).[[11]](#endnote-11)

**6. טובת כלל הציבור** – יש להדגיש כי למעשה לא רק טובת בעלי המוגבלויות דורשת את הנגשת בית הכנסת, כי אם טובת הציבור כולו. זאת, הן מכיוון שכל אחד מן הציבור עלול למצוא את עצמו ביום מן הימים במצב דומה;[[12]](#endnote-12) הן בשל אמונתנו שלכל אדם – יהיה אשר יהיה – ישנה תרומה ייחודית לתרום לקהילה אם רק תינתן לו היכולת לעשות כן;[[13]](#endnote-13) והן משום שבבית הכנסת ישנה חשיבות דווקא לתפילתם של המכירים בחסרונם, וזכות היא לציבור להתפלל עמם, שכן "מדת בשר ודם, המשמש בכלים שבורים גנאי לו. אבל הקדוש ברוך הוא משתמש בכלים שבורים, וזו הוא שבחו, שנאמר זבחי א־להים רוח נשברה" (משנת רבי אליעזר, פרשה יא, עמ' 211).[[14]](#endnote-14)

**לאור האמור, רבני 'צהר' קוראים לכל בתי הכנסת לפעול לאלתר ולעשות את כל הסידורים – הטכניים והכספיים – הדרושים על מנת לאפשר נגישות לבתי הכנסת לאנשים עם מוגבלויות, כדי שיזכו גם הם להתפלל עם הציבור כולו בצורה מכובדת ועצמאית ככל האפשר. אומנם בדרך כלל, תקציבם של בתי הכנסת ובתי המדרש מוגבל, והיכולת להוציא הוצאה כספית גדולה אינה קיימת למעשה; ברם, אין הדבר פוטר מחובת ההתקדמות 'קמעא קמעא', והקצאת אחוז מסוים מתקציב המקום כדי לקדם את ההנגשה.**

1. הרב יובל שרלו, 'מבוא לסוגיות הצדק החברתי בהלכה' (שבט תשס"ה); זמין במרשתת. מלבד מבוא חשוב זה, נכתבו על הנושא הנידון כמה ניירות עמדה במסגרת 'צהר לאתיקה', ואת עיקרי דבריהם הבאנו כאן. ראו: הרב יהודה זולדן, 'חובת הציבור לבטיחות הדרכים ולהנגשתן לנכים ובעלי מוגבלויות' (תשרי תשע"ח); הרב אברהם סתיו, 'היחס לעוורון ביהדות' (אב תשע"ז); הנ"ל, 'יחס ההלכה לאנשים עם מוגבלות' (חשוון תשע"ח). כמו כן השתמשתי במאמרו של הרב יהודה זולדן 'חובת מתפללים להנגיש את בית הכנסת לאנשים עם מוגבלות' (ניסן תשע"ה, בהוצאת המכון הישראלי לדמוקרטיה). כל המאמרים זמינים במרשתת. [↑](#endnote-ref-1)
2. לצורך העניין, אין זה משנה האם ישנה חובה של ממש להתפלל במניין או שמא רק מעלה; מכל מקום מוסכם שהמתפלל במניין מקיים מצווה שאינה מתקיימת על ידי תפילה ביחידות, וביטויָה הפשוט הוא השתתפות באמירת דברים שבקדושה. ראו: שולחן ערוך, אורח חיים, סימן צ, סעיף יח; שו"ת חבל נחלתו, חלק יז סימן ד. [↑](#endnote-ref-2)
3. ר' משה פיינשטיין נשאל האם עדיף לבנות בית כנסת אחד גדול לכל העיר, או כמה בתי כנסת קטנים. אף שבדרך כלל אנו מורים כי "ברוב עם הדרת מלך" (ראו להלן), הוא פסק כי "יש מעלה בעוד ביהכ"נ לאלו שרחוקים מביהכ"נ הראשון שלפעמים יקשה להם לילך לביהכ"נ וכשיהיה עוד ביהכ"נ שקרוב להם ילכו לביהכ"נ ויתפללו בצבור וישמעו קדיש וקדושה וזה עדיף ממעלת ברוב עם". (שו"ת אגרות משה, אורח חיים, חלק ב, סימן מו). [↑](#endnote-ref-3)
4. הרמב"ם (משנה תורה, הלכות תשובה, פרק ד, הלכה א) מנה את עיכוב הרבים לעשות מצווה כאחד מארבעת העוונות שאין הקב"ה מספיק ביד העובר עליהן לעשות תשובה, בשל חומרתם. יש לציין שמלבד הרצון החיובי להרבות מצוות בעם ישראל, חכמים גם ראו צורך והכרח לשתף מעגלים רחבים ככל האפשר בחיים הדתיים, על מנת למנוע מצב שבו "יהא כל אחד ואחד הולך ובונה במה לעצמו" ותיעשה חלילה התורה כשתי תורות (חגיגה כב ע"א). [↑](#endnote-ref-4)
5. "אם יש לו שתי בתי כנסיות, ואחד יש בו 'ברוב עם' – מצוה להתפלל בו יותר" (משנה ברורה, סימן צ, ס"ק כח). יש שפסקו שאף שהלכה היא שיהא בית הכנסת במקום הגבוה בעיר, מכל מקום אם אותו מקום גבוה ימנע מאנשים להגיע אל בית הכנסת, מוטב לבנות את בית הכנסת במקום הנגיש ביותר. ראו משנת יוסף (ליברמן), סימן א, ובמקורות שהובאו שם. [↑](#endnote-ref-5)
6. ראו משנת יוסף (ליברמן), סימן כג; וראו גם במאמרו של הרב יוסף צבי רימון, 'בניית בימה מונגשת בבית הכנסת', צהר, לח (התשע"ה), עמ' 35–45. [↑](#endnote-ref-6)
7. בהלכות טומאה וטהרה החמירו שלא להאמין לעם הארץ בעדותו על עצמו שהוא טהור; אולם דווקא במועדים, כשלכאורה הטהרה נצרכת ביותר, תיקנו חכמים להאמין לעמי הארצות על מנת שיוכלו לאכול יחד עם המקפידים במצוות ('חברים'), וכל זה – על מנת שלא לביישם (רש"י, ביצה יא ע"ב, ד"ה אף). [↑](#endnote-ref-7)
8. כך לדוגמה התיר הרמ"א (שו"ת הרמ"א, סימן צח) לאדם הסובל מבריחת שתן להיכנס לבית הכנסת "משום עגמת נפש... וגדול כבוד הבריות". על פסיקה זו התבססו כמה מן הפוסקים האחרונים על מנת להתיר שימוש במכשיר שמיעה בשבת בבית הכנסת (שו"ת ציץ אליעזר, חלק ו, סימן ו); וכן כניסה עם כלב נחייה לבית הכנסת (שו"ת אגרות משה, אורח חיים, חלק א, סימן מה). [↑](#endnote-ref-8)
9. על פי דברי הרמב"ם ב'משנה תורה' (הלכות יום טוב, פרק יז, הלכה יח). הלכה זו יושמה בענייננו בכרוז שפורסם על ידי עמותת 'במעגלי צדק' (זמין במרשתת), שעליו חתומים, בין השאר, הרבנים שלמה אבינר, יעקב אריאל ויובל שרלו. [↑](#endnote-ref-9)
10. יתרה מכך: בבתי כנסת עירוניים, שבהם מצויים מתפללים רבים שאינם בני המקום בהכרח אלא גם אורחים מבחוץ – ועל דעת כן נבנה בית הכנסת – נחשב כלל הציבור הישראלי כבעליו של בית הכנסת אף אם לא השתתף באופן פעיל במימון הקמתו. אכן, הפוסקים התלבטו לגבי מציאותם של בתי כנסת כאלה בזמננו; ראו פסקי תשובות, סימן קנג, סעיף ז. [↑](#endnote-ref-10)
11. לגבי השאלה האם דין 'די מחסורו' נאמר גם במי שאינו עני, ראו חזון איש, בבא בתרא, סימן א, ס"ק ה. [↑](#endnote-ref-11)
12. על פי הגהות 'כנסת הגדולה' ל'טור' (חושן משפט, סימן קסג) שחייב גם את מי שיש לו ארבעת המינים להשתתף בקניית ארבעת המינים הציבוריים, שמא יאבדו לולבו ואתרוגו או ייפסלו ויצטרך אותו אדם ללולב של הקהל. אומנם, שם הרוב הוא הזקוק לאותה הוצאה והמיעוט הוא שאינו זקוק לה, ולכן אי אפשר להוכיח לנידוננו; וראו גם שו"ת חתם סופר, אורח חיים, סימן קצג. [↑](#endnote-ref-12)
13. כלשון המשנה (אבות ד, ג): "ואל תהי בז לשום אדם... שאין לך אדם שאין לו שעה". וראו בפירוש 'תפארת ישראל': "דע, שלא לחנם הניחו הקדוש ברוך הוא בחיים עדיין, על כרחך שיש בו עכשיו צורך הנעלם ממך, או שיבוא שעה שיהיה צורך בו, ומי יודע מהו הטוב שיתגלגל על ידו, וא־ל דעות ה'". דבריו אמורים לגבי מי שדעתו פגועה, והדברים קל וחומר לגבי מי שדעתו שלמה ורק גופו מוגבל. [↑](#endnote-ref-13)
14. כפי שכתב בהחלטיות המהר"ם מרוטנבורג: "וששאלת אם אדם שפגעה בו מדת הדין ונפל זרועו ראוי להיות שליח ציבור. פשיטא דראוי וראוי הוא, ואדרבה מצוה מן המובחר דמלך מלכי המלכים חפץ להשתמש בכלים שבורים" (שו"ת מהר"ם, דפוס קרימונא, סימן רמט). לפרטי ההלכה ראו פסקי תשובות, סימן נג, סעיף יד. [↑](#endnote-ref-14)